text: Udviklingshæmmede inviteret til en særlig aften i kirken
  13 december 2016 kl. 21.15
  Alle bofællesskaber i Kolding Kommune var tirsdag aften inviteret til gudstjeneste i Simon Peters Kirke i Kolding.
  Jul og hjertevarme er der nok af i Simon Peters Kirke i Kolding.
  En gang om året slår kirken dørene op til social julegudstjeneste, som er en aften primært for beboere fra alle bofællesskaber i Kolding Kommune.
  - Det er rigtig hyggeligt, og det giver mig rigtig meget at være med til. Det er ikke jul, før jeg kommer herop. Hvis jeg har det skidt, så kan præsten hjælpe mig, siger Sally Tegllund, der er tidligere beboer på Bostedet Levisionsvej og en af de mange fremmødte til gudstjenesten, til TV SYD.
  Sally Tegllund, tidligere beboer på Bostedet Levisionsvej: "Hvis jeg har det skidt, så kan præsten hjælpe mig."
  Gudstjenesten er tiltænkt mennesker med særlige behov, og en af arrangørerne forklarer, at en aften i kirken kan bidrage med noget andet end hverdagens almindelige samtaler:
  - Stemningen er god, og folk er glade. Der er plads til nærvær og mere dybdegående samtaler i kirken, og det er med til at vise beboerne nogle flere facetter af livet, siger Marianne Sørensen, der er socialpædagog på Botilbuddet Gramrolighed.
  